Karozza bomba qatlet ħames persuni fi triq mimlija ħwienet tax-xorb u restoranti  f’Kano, fit-tramuntana tan-Niġerja, post fejn l-aktar li jgħixu insara. Minbarra min wettaq l-attakk, il-vittmi kienu tlett irġiel u tifl ta’ madwar 12-il sena. Ħadd ma ħa responsabbiltà tal-attakk iżda  din aktarx tintefa’ fuq il-grupp Iżlamiku Boko Haram li fil-ġlied tiegħu kontra l-gvern f’dawn l-aħħar ħames snin qatel l-eluf. L-attakk sar hekk kif l-awtoritajiet Niġerjani qed ikomplu jfittxu aktar minn 200 tifla li nħatfu minn skola mill-Boko Haram. Sadanittant, skont l-aġenzija tal-aħbarijiet Niġerijana, il-Boko Haram allegatament hedded li se jattakka żewġ skejjel biex jaħtfu subien ħalli jżewwġuhom lit-tfaljiet maħtufa. Il-kap tal-iskola qal li rċieva żewġ ittri mill-grupp jhedduh li se jaħtfu ’l-istudenti subien li jgħallem.